Pärast kõigi võlausaldajate nõuete rahuldamist ja raha deponeerimist koostavad likvideerijad lõppbilansi ja likvideerimisel järelejäänud vara jaotusplaani. Osaühingu lõppbilanssi ja vara jaotusplaani peab kontrollima audiitor, kui osaühingu majandusaasta aruandele on audiitorkontroll ette nähtud. Likvideeritava aktsiaseltsi lõppbilanssi ja vara jaotusplaani peab audiitor igal juhul kontrollima. Likvideerijad peavad lõppbilansi ja vara jaotusplaani  esitama osaühingu või aktsiaseltsi asukohas tutvumiseks kõigile osanikele või aktsionäridele ja sellest osanikele või aktsionäridele teatama. Juhtudel, kui bilansi või vara jaotusplaani koostamisel ei ole järgitud seaduse või põhikirja sätteid või üldkoosoleku otsuseid, võis senini vaidlustada äriühingu lõpetamise lõppbilansi või vara jaotusplaani õiguspärasuse ning nõuda uue lõppbilansi või vara jaotusplaani koostamist või täiendava likvideerimise määramist iga huvitatud isik, mis ilmselgelt oli liialt lai ja  ebaotstarbekas määratlus.